DA Den Europæiske Unions Tidende CE 78/162

(2004/C 78 E/0167)

SKRIFTLIG FORESPØRGSEL E-2765/03

af Raffaele Lombardo (PPE-DE) og Francesco Musotto (PPE-DE) til Kommissionen

(16. september 2003)

Om: Ændringer af forordning (EF) nr. 1623/2000 for så vidt angår anvendelsen af koncentreret druemost og rektificeret koncentreret druemost

Formålet med Den Europæiske Unions fælles landbrugspolitik er at udvikle landdistrikterne, støtte landbrugsindtægterne, øge diversificeringen af afgrøderne og forbedre de høje kvalitets- og sikkerhedsstandarder for fødevarer.

Som understreget i Agenda 2000-programmet, der vedtoges af Det Europæiske Råd i Berlin i december 1999, må enhver reform af den fælles landbrugspolitik tage sigte på miljømæssig bæredygtighed, styrkelse af økonomien i landdistrikterne og konsolidering af kulturarven og social retfærdighed.

Udviklingen af den fælles landbrugspolitik går i retning af en diversificering af lovgivningen i lyset af de objektive forskelle mellem Unionens regioner med hensyn til social og økonomisk udvikling og af den forestående udvidelse med landene i Central- og Østeuropa.

Det er velkendt, at Forvaltningskomitéen for Vin på sit møde den 8. juli 2003 behandlede muligheden for at ændre forordning (EF) nr. 1623/2000 (1) for så vidt angår støttebeløbene til anvendelse af koncentreret druemost og rektificeret koncentreret druemost.

Kan Kommissionen på baggrund af ovenstående oplyse:

— hvilke foranstaltninger der er truffet for at sikre, at støtteniveauerne for anvendelse af koncentreret druemost og rektificeret koncentreret druemost differentieres i forhold til de enkelte EU-regioners geografiske, økonomiske og sociale karakteristika?

— hvilke foranstaltninger der, bl.a. i samklang med EF-traktatens artikel 158, vil blive truffet for at yde særlig støtte til den sicilianske vinproduktion, der er tynget af ekstraudgifter, eftersom Sicilien er en ø?

Svar afgivet på Kommissionens vegne af Franz Fischler

(13. oktober 2003)

De ærede medlemmers første spørgsmål vedrører den fælles markedsordning for vin, under hvilken der anvendes en støtteordning for koncentreret druemost, som anvendes til at øge alkoholindholdet i vin. Siden ordningen blev indført i 1982, er der fastsat differentiering af støttebeløbene i forhold til druemostens oprindelse. Generelt gælder det, at støtten for druemost fra vindyrkningsområde CIII, som Sicilien hører under, er højere end støtten for druemost fra de øvrige vindyrkningsområder. Der gælder en meget begrænset undtagelse for visse former for druemost, der stammer fra andre områder end område CIII, og som produceres på bestemte vilkår.

Under hensyn til udviklingen i de generelle retningslinjer for den fælles landbrugspolitik, siden den pågældende ordning blev indført, og som de ærede medlemmer henviser til i deres skriftlige forespørgsel, er det dog Kommissionens hensigt at gennemføre en grundig analyse af alle elementer af denne støtteordning.

De ærede medlemmers andet spørgsmål vedrører politikken for økonomisk og social samhørighed. I forbindelse med denne politik yder EU's strukturfonde — i dette tilfælde Den Europæiske Udviklings- og Garantifond for Landbruget, Udviklingssektionen — tilskud til vinsektoren. For perioden 2000-2006 ydes tilskuddene som led i det regionale operationelle program for Sicilien. De foranstaltninger, der kan vedrøre denne sektor, omfatter investeringer i landbrugsbedrifter (4.06), forarbejdning og afsætning af landbrugsprodukter (4.09) og afsætning af kvalitetslandbrugsprodukter (4.13).

Beslutningerne om fremtidige foranstaltninger træffes i partnerskab med Kommissionen i forbindelse med tilsynskomitéen for dette regionale operationelle program.

(1) EFT L 194 af 31.7.2000, s. 45.